*Likumprojekts*

**Grozījumi likumā “Par piesārņojumu”**

Izdarīt likumā "[Par piesārņojumu](https://likumi.lv/ta/id/6075-par-piesarnojumu)" (Latvijas Republikas Saeimas un Ministru Kabineta Ziņotājs 2001, 9.nr.; 2002, 104.nr.; 2003, 2.nr.; 2005, 25.nr.; 2006, 62.nr.; 2007, 160.nr.; 2007, 179.nr.; Latvijas Vēstnesis, 2009, 82.nr., 205.nr.; 2010, 104. nr., 206.nr.; 2011, 120.nr.; 2013, 36.nr.; 2014, 38.nr.; 2016, 123.nr.; 2018, 36.nr.; 2018, 84.nr.) šādus grozījumus:

1. Papildināt likumu ar XII nodaļu šādā redakcijā:

**“XII nodaļa**

**Administratīvie pārkāpumi piesārņojuma jomā un kompetence administratīvo pārkāpumu procesā**

**57. pants. Administratīvā atbildība vides trokšņa un elektromagnētiskā lauka starojuma jomā**

Par pieļaujamā vides trokšņa vai elektromagnētiskā lauka starojuma robežlieluma pārsniegšanu –

piemēro brīdinājumu vai naudas sodu fiziskām personām no sešām līdz septiņdesmit naudas soda vienībām, bet juridiskām personām no četrpadsmit līdz simts četrdesmit naudas soda vienībām.

**58. pants. Administratīvā atbildība lauksaimnieciskas darbības izraisīta piesārņojuma jomā**

(1) Par dokumentēšanas prasību neievērošanu mēslošanas līdzekļu lietošanā lauksaimnieciskajā darbībā vai par kultūraugu mēslošanas plānu kopsavilkuma neiesniegšanu elektroniski Valsts augu aizsardzības dienestam –

piemēro brīdinājumu vai naudas sodu fiziskām personām no trīs līdz divdesmit astoņām naudas soda vienībām, bet juridiskām personām no sešām līdz piecdesmit sešām naudas soda vienībām.

(2) Par pārkāpumiem mēslošanas līdzekļu lietošanā –

piemēro naudas sodu fiziskām personām no sešām līdz simt četrdesmit naudas soda vienībām, bet juridiskām personām no četrpadsmit līdz divi simti astoņdesmit naudas soda vienībām.

59. pants. Administratīvā atbildība vides informācijas un siltumnīcefekta gāzu emisiju jomā

(1) Par siltumnīcefekta gāzu emisiju monitoringa ziņojuma, kā arī par ikgadējā emisiju ziņojuma, verifikācijas ziņojuma, bāzlīniju datu ziņojuma vai darbības līmeņa ziņojuma vai vides informācijas nesniegšanu, nepienācīgu sniegšanu vai nepatiesu informācijas sniegšanu iestādēm, –

piemēro brīdinājumu vai naudas sodu fiziskām personām no divdesmit līdz trīssimt, bet juridiskām personām no četrdesmit divām līdz četrsimt naudas soda vienībām.

(2) Par ikgadējā ziņojuma par degvielas un enerģijas daudzumu un siltumnīcefekta gāzu intensitāti neiesniegšanu iestādēm, ja to izdarījusi persona, uz kuru kā degvielas piegādātāju attiecas pienākums ziņot par Latvijā piegādātās degvielas un enerģijas daudzumu un siltumnīcefekta gāzu intensitāti piegādātajā degvielā, –

piemēro brīdinājumu vai naudas sodu fiziskām vai juridiskām personām no četrdesmit divām līdz četrsimt naudas soda vienībām.

**60. pants. Administratīvā atbildība siltumnīcefekta gāzu emisijas atļauju jomā**

(1) Par piesārņojošas darbības siltumnīcefekta gāzu emisijas atļaujā minēto nosacījumu neievērošanu –

piemēro naudas sodu fiziskām vai juridiskām personām no četrpadsmit līdz divsimt astoņdesmit naudas soda vienībām.

(2) Par piesārņojošas darbības veikšanu bez siltumnīcefekta gāzu emisijas atļaujas –

piemēro naudas sodu fiziskām personām no četrdesmit līdz četrsimt naudas soda vienībām, bet juridiskām personām no četrdesmit līdz septiņi simts naudas soda vienībām.

**61. pants. Administratīvā atbildība vides piesārņošanas jomā**

Par vides piesārņošanu vai piesardzības pasākumu neveikšanu –

piemēro brīdinājumu vai naudas sodu fiziskām personām no desmit līdz četrsimt naudas soda vienībām, bet juridiskām personām no divdesmit līdz divi tūkstoš naudas soda vienībām.

**62. pants. Administratīvā atbildība piesārņojošo darbību jomā**

(1) Par C kategorijas darbības veikšanu bez paziņošanas –

piemēro brīdinājumu vai naudas sodu fiziskām personām no desmit līdz simts naudas soda vienībām, bet juridiskām personām no četrpadsmit līdz simt četrdesmit naudas soda vienībām.

(2) Par C kategorijas darbības veikšanu, neievērojot normatīvajos aktos noteiktās prasības, –

piemēro brīdinājumu vai naudas sodu fiziskām personām no četrpadsmit līdz divsimt naudas soda vienībām, bet juridiskām personām no divdesmit līdz četrsimt naudas soda vienībām.

(3) Par B kategorijas darbības veikšanu, neievērojot atļaujas nosacījumus vai normatīvajos aktos noteiktās prasības, –

piemēro brīdinājumu vai naudas sodu fiziskām personām no divdesmit līdz četrsimt naudas soda vienībām, bet juridiskām personām no trīsdesmit līdz tūkstoš četrsimt divdesmit naudas soda vienībām.

(4) Par A kategorijas darbības veikšanu, neievērojot atļaujas nosacījumus vai normatīvajos aktos noteiktās prasības, –

piemēro naudas sodu fiziskām personām no četrdesmit līdz četrsimt naudas soda vienībām, bet juridiskām personām no septiņdesmit līdz tūkstoš astoņsimt naudas soda vienībām.

(5) Par B kategorijas darbības veikšanu bez atļaujas –

piemēro naudas sodu fiziskām personām no septiņdesmit līdz četrsimt naudas soda vienībām, bet juridiskām personām no simts līdz divtūkstoš naudas soda vienībām.

(6) Par A kategorijas darbības veikšanu bez atļaujas –

piemēro naudas sodu fiziskām personām no simt četrdesmit līdz četrsimt naudas soda vienībām, bet juridiskām personām no divsimt līdz divi tūkstoši astoņsimt naudas soda vienībām.

63. pants. Administratīvā atbildība par neziņošanu par avāriju vai avārijas draudiem, veicot piesārņojošu darbību

Par neziņošanu par avāriju vai avārijas draudiem, veicot piesārņojošu darbību –

piemēro naudas sodu fiziskām personām no četrdesmit līdz četrsimt naudas soda vienībām, bet juridiskām personām naudas sodu no četrdesmit līdz divi tūkstoši astoņi simti naudas soda vienībām.

**64. pants. Administratīvā atbildība piesārņojošo vielu emisiju jomā**

Par piesārņojošo vielu emisiju gaisā vai ūdeņos, pārsniedzot atļaujā noteiktos emisijas limitus vai normatīvajos aktos noteiktās robežvērtības, –

piemēro naudas sodu fiziskām no piecdesmit līdz četrsimt naudas soda vienībām, bet juridiskām personām naudas sodu no piecdesmit līdz divi tūkstoši astoņi simt naudas soda vienībām.

**65. pants. Administratīvā atbildība flotes degvielas izmantošanas un piegādes jomā**

Par flotes degvielas izmantošanas vai piegādes nosacījumu pārkāpumiem un ar to saistīto emisiju samazināšanas paņēmienu vai jaunu paņēmienu izmantošanas prasību neievērošanu Latvijas teritoriālajos ūdeņos, ekskluzīvajā ekonomiskajā zonā, iekšējos jūras ūdeņos, tai skaitā ostas akvatorijās, piestātnēs un iekšzemes ūdensceļos, –

piemēro naudas sodu fiziskām personām no četrdesmit līdz četrsimt naudas soda vienībām, bet juridiskām personām naudas sodu no četrsimt līdz četri tūkstoši naudas soda vienībām.

**66. pants. Kompetence administratīvo pārkāpumu procesā**

(1) Administratīvā pārkāpuma procesu par šā likuma 57. pantā minētajiem pārkāpumiem veic Veselības inspekcija.

(2) Administratīvā pārkāpuma procesu par šā likuma 58. pantā minētajiem pārkāpumiem veic Valsts augu aizsardzības dienests.

(3) Administratīvā pārkāpuma procesu par šā likuma 59., 60., 61., 62., 63., 64. un 65. pantā minētajiem pārkāpumiem veic Valsts vides dienests.

(4) Administratīvā pārkāpuma procesu par šā likuma 59. panta pirmajā daļā minētājiem pārkāpumiem attiecībā uz gaisa kuģu operatoru siltumnīcefekta gāzu emisiju informācijas sniegšanu veic valsts aģentūra “Civilās aviācijas aģentūra”.

(5) Administratīvā pārkāpuma procesu par šā likuma 65. pantā minētajiem pārkāpumiem, kas attiecas uz flotes degvielas piegādi, veic Valsts ieņēmumu dienests.

2. Papildināt pārejas noteikumus ar 67. pantu šādā redakcijā:

“67. Šā likuma XII nodaļa stājas spēkā vienlaikus ar Administratīvās atbildības likumu.”

Vides aizsardzības un

reģionālās attīstības ministrs Juris Pūce